
A tolperizon és bomlástermékeinek allergiás mellékhatásokban betöltött szerepének feltárása

Kulcsszavak: tolperizon; allergiás mellékhatások; reaktivitás; kapilláris elektroforézis; ciklodextrin
Bevezetés: A tolperizon egy izomspaszticitás és derékfájás kezelésére gyakran alkalmazott centrálisan ható izomrelaxáns. Az utóbbi években a tolperizon tartalmú készítmények hozzáférhetőségét korlátozták döntően a használat során jelentkező ritka, de súlyos allergiás bőrreakciók miatt. Feltételezhető, hogy a mellékhatások hátterében a hatóanyag reaktív bomlástermékei állnak, melyek peptidekkel adduktot képezve kiválthatnak hiperszenzitivitás reakciókat. A tabletták összetétele jelentősen befolyásolhatja a bomlástermékek keletkezését.
Célunk a tolperizon legfontosabb bomlástermékeinek azonosítása, tablettákban található mennyiségük meghatározása, illetve lehetséges allergizáló hatásaik feltárása volt. Ennek érdekében a tolperizon és bomlástermékeinek kvantitatív analízisére alkalmas kapilláris elektroforézis (CE) módszert fejlesztettünk ki.
Módszer: Az optimális elválasztást egy karboximetil-béta-ciklodextrin és béta-ciklodextrint tartalmazó futtatópuffer (pH 5) tette lehetővé. A molekulák detektálása UV-elnyelésük alapján történt.
Eredmények: Sikeresen fejlesztettünk egy kettős ciklodextrin rendszert tartalmazó CE módszert, amely alkalmas a tolperizon ismert bomlástermékeinek, a 2-metil-1-(4-metilfenil)prop-2-én-1-ol (MMP) és az 1-(4-metilfenil)propan-1-on (MMPO) elválasztására. A módszert validáltuk a bomlástermékek mennyiségi meghatározására nagy tolperizon-koncentráció mellett. A bomláskísérletek során jelentős tolperizon-fogyás volt észlelhető lúgos közegben, mellyel párhuzamosan MMP keletkezett. Két hazai gyártó tolperizon tartalmú készítményeit is vizsgáltuk a lejárati időn belül és túl egyaránt. Csak az egyik gyártó lejárati időn túli termékében volt jelen MMP (0,13%, tolperizon-tartalomhoz viszonyítva). Végül a vegyületek reakciókészségét vizsgáltuk a mellékhatások jobb megértése érdekében. Gyors és csaknem teljes adduktképződés volt megfigyelhető az MMP és a cisztein közt, amely reakció nem játszódott le a tolperizon vagy az MMPO esetén.
Megbeszélés: Egy CE módszert fejlesztve lehetővé vált a tolperizon és bomlástermékeinek kvantitatív meghatározása. Kísérleteink során azonosítottuk a tolperizon fő bomlástermékét, amelynek jelenléte kimutatható az egyik gyártó termékében is. A segédanyagok helyes megválasztásával megelőzhető lehet a reaktív bomlástermék keletkezése, javítva a tolperizon-termékek biztonságosságát.

